Bloem-joernalis dood aangetrefArgieffoto: Kent Williamson Die liggaam van ŉ 41-jarige man is langs die N1 naby Heuningspruit (ongeveer 30 km van Kroonstad in die Vrystaat) gevind. Kol. Thandi Mbambo, woordvoerder van die polisie, het gesê ŉ verbyganger het Dinsdagaand omstreeks 23:00 op die man se liggaam afgekom. Die man het beserings aan sy gesig gehad. “Die oorledene was ŉ verslaggewer by ŉ plaaslike koerant in Bloemfontein,” het Mbambo bygevoeg. “Die oorsaak van sy dood is in hierdie stadium onbekend. ŉ Saak van strafbare manslag word ondersoek.” ŉ Nadoodse ondersoek word Donderdag gedoen om die oorsaak van die man se afsterwe te bepaal. Lt.genl. Moeketsi Sempe, provinsiale polisiekommissaris, het sy meegevoel betuig met die familie. “Ons het ŉ goeie verhouding met verslaggewers in die Vrystaat, aangesien hulle ons inisiatiewe ondersteun om misdaad te bekamp. Ons is baie hartseer oor die verlies van só energieke en toegewyde joernalis. Ons sal onverpoosd werk om die oorsaak van sy dood te bepaal.”